b'\n_START_ARTICLE_\nBrigadir (Zdru\xc5\xbeeno kraljestvo)\n_START_PARAGRAPH_\nBrigadir (izvirno angle\xc5\xa1ko Brigadier; okraj\xc5\xa1ava: Brig) je vi\xc5\xa1ji voja\xc5\xa1ki \xc4\x8din v Britanski kopenski vojski in pri Kraljevih marincih._NEWLINE_Brigadir je nadrejen polkovniku in podrejen generalmajorju. V skladu z Natovim standardom STANAG 2116 \xc4\x8din nosi oznako OF-6. Enakovredna \xc4\x8dina v Oboro\xc5\xbeenih silah Zdru\xc5\xbeenega kraljestva sta: komodor (Commodore) pri Kraljevi vojni mornarici in zra\xc4\x8dni komodor (Air Commodore) pri Kraljevem vojnem letalstvu._NEWLINE_\xc4\x8cin je bil uveden leta 1928, ko je zamenjal \xc4\x8din Polkovnik-poveljnika (Colonel-Commandant); slednji pa je leta 1922 zamenjal \xc4\x8din brigadnega generala (Brigadier-General). Slednji je veljal za prvi generalski \xc4\x8din, medtem ko brigadir velja za najvi\xc5\xa1ji \xc4\x8dastni\xc5\xa1ki \xc4\x8din. Brigadir danes po navadi poveljuje brigadi ali pa je direktor enot, ki so zmo\xc5\xbene operativnega delovanja (po navadi zaseda polo\xc5\xbeaj direktorja \xc5\xa1taba)._NEWLINE_Oznaka \xc4\x8dina brigadirja je krona nad tremi zvezdami (t. i. pips), medtem ko je bila oznaka \xc4\x8dina brigadnega generala prekri\xc5\xbeani me\xc4\x8d in baton.'